***Kontrola plnenia uznesení***

Kontrola plnenia uznesení je predložená ako stály bod programu rokovania. Jednotlivé uznesenia Miestneho zastupiteľstva Mestskej časti Košice – Sídlisko KVP navrhujem zaradiť do úloh splnených a úloh v plnení takto :

**Úlohy splnené:**

**95 zo dňa 22.9.2015** MieZ MČ Košice - Sídlisko KVP, v súlade s platnými ústavnými zákonmi, zákonmi a ostatnými všeobecne záväznými právnymi predpismi žiada pána starostu Mestskej časti Košice-Sídlisko KVP a poslanca Mestského zastupiteľstva v Košiciach Ing. Alfonza Halenára, aby inicioval u pána primátora mesta Košice MUDr. Richarda Rašiho, PhD., MPH, aktualizáciu prípadne vypracovanie nového Všeobecne záväzného nariadenia mesta Košice č. 42 o usmerňovaní ekonomickej a inej činnosti slúžiacej obyvateľom a o podmienkach povoľovania predajného a prevádzkového času na území mesta Košice.

**96 zo dňa 22.9.2015** MieZ MČ Košice - Sídlisko KVP schvaľuje doplnenie Rokovacieho poriadku Miestneho zastupiteľstva Mestskej časti Košice–Sídlisko KVP podľa predloženého návrhu.

**97 zo dňa 22.9.2015** MieZ MČ Košice - Sídlisko KVP

a) schvaľujeZásady vybavovania petícií Mestskou časťou Košice – Sídlisko KVP podľa predloženého návrhu

b) zriaďuje „Komisiu MZ MČ Košice – Sídlisko KVP pre vybavovanie petícií“

c) volí členov Komisie MZ MČ Košice – Sídlisko KVP pre vybavovanie petícií v zložení : Mgr. Zuzana Fiľakovská, Ing. Milan Pach, Ing. Juraj Mihaľov, Iveta Zelinková, Mgr. Marián Horenský.

**98 zo dňa 22.9.2015** MieZ MČ Košice - Sídlisko KVP schvaľujedoplnenie a zmenu Zásad kontrolnej činnosti v  Mestskej časti Košice–Sídlisko KVP podľa predloženého návrhu.

**99 zo dňa 22.9.2015** MieZ MČ Košice - Sídlisko KVP schvaľujedotáciu pre Haligandu, občianske združenie so sídlom Ždiarska 9, 040 12 Košice, vo výške 500,- Eur na nákup hračiek, edukačných pomôcok a zariadenia pre Materské centrum a Montessori herňu.

**- navrhujem zaradiť medzi splnené úlohy**

**Úlohy v plnení :**

**88 zo dňa 22.9.2015 v bode 2 a 3** MieZ MČ Košice - Sídlisko KVP 2. žiada kontrolórku mestskej časti o vykonanie kontroly

a) skontrolovať obchodnú verejnú súťaž – mobilná ľadová plocha, a  to či jej vyhlásenie z hľadiska kritérií nebolo zmätočné (výška investícií bez udania času),

b) skontrolovať samotný priebeh výberového konania a posudzovania uchádzačov (prečo bola pred piatimi rokmi rozviazaná zmluva s pánom Ing. Škovierom),

c) skontrolovať súlad zmluvy uzavretej medzi Mestskou časťou Košice-Sídlisko KVP a  Záhradníctvo JŠK Košice, s. r. o. a  jej súlad s kritériami súťaže, sankcie v prípade nedodržania zmluvy a jej takmer nevypovedateľnosť a jej výhodnosť, resp. nevýhodnosť,

d) skontrolovať oprávnenosť zvolania Verejných zhromaždení týkajúcich sa VZN o prevádzkovom čase a obytného súboru POVRAZY starostom,

e) skontrolovať či starosta má právo nepredložiť žiadosti pána Ing. Gjašíka na rokovanie miestneho zastupiteľstva,

3.termín kontroly: do najbližšieho riadneho zastupiteľstva.

**100 zo dňa 22.9.2015** MieZ MČ Košice - Sídlisko KVP, v súlade s platnými ústavnými zákonmi, zákonmi a ostatnými všeobecne záväznými právnymi predpismi

1. konštatuje,

že priepustnosť komunikácií v časti kde je navrhovaná výstavba Obytného súboru „POVRAZY“ sa pri výjazde dopravných prostriedkov z  MČ Košice-Sídlisko KVP do iných mestských častí od 13.  01.  2014, kedy o  tomto probléme rokovalo MieZ nezlepšila, ale práve naopak, je značne prehustená,

2. žiada

Mesto Košice, aby bezodkladne začalo s komplexným riešením dopravy v našej MČ tak, aby sa zvýšila kapacita a priepustnosť dopravy najmä v časti pri navrhovanej výstavbe Obytného súboru „POVRAZY“. Termín vyriešenia zlej dopravnej situácie v tomto území musí byť - najneskôr do kolaudácie Obytného súboru „POVRAZY“,

3. schvaľuje

tieto zásadné podmienky, stanoviská a požiadavky, ktoré v návrhu projektu Obytný súbor „POVRAZY“ pre územné konanie musia byť v plnom rozsahu dodržané a sú neoddeliteľnou súčasťou tohto uznesenia :

a) Vyjadrenie Rádu bosých karmelitánok, ulica Jána Pavla II. 7, 040 23 Košice s tým, že bude zachovaná  potrebná  intimita  karmelitánok. To znamená, že vizuálnym kontaktom nesmie byť narušený chod kláštora, zvlášť v  záhradnej časti. Preto je nevyhnutné predložiť novú zmenu projektu so zakreslením uhlov výhľadu zo smeru bytových domov na záhradu karmelitánok. Taktiež je potrebné obmedziť podlažnosť bytových domov a súčasne riešiť výšku oplotenia tak, aby nedochádzalo k vizuálnemu kontaktu ubytovaných s karmelitánkami. Zároveň je nutné zabezpečiť, aby nebol narušovaný chod rádu karmelitánok hlukom. Čas výstavby musí byť obmedzený počas cirkevných sviatkov a sv. omší. Čas večerného a nočného kľudu musí byť striktne dodržiavaný;

b) Stanovisko Referátu útvaru hlavného architekta mesta Košice zo dňa 29. 12. 2004, Trieda SNP 48 / A, 040 11 Košice;

c) Stanovisko Komisie výstavby, dopravy a životného prostredia pri Miestnom zastupiteľstve MČ Košice-Sídlisko KVP zo dňa 21. 02. 2005, Trieda KVP 1, 040 23 Košice;

d) Investor dodrží všetky podmienky uvedené v uznesení MieZ MČ Košice-Sídlisko KVP č. 169 - 22 / 2 - 2005 ;

e) Investor zrealizuje na vlastné náklady rekonštrukciu chodníka vedúceho pozdĺž ulice Jána Pavla II.;

f) Investor opraví na vlastné náklady schody vedúce od zastávky MHD Starozagorská k  ZŠ Lechkého;

g) Investor zrealizuje na vlastné náklady prepojenie chodníka - jestvujúcu panelovú cestu k  chodníku na ul. Jána Pavla II., aj s  riešením odvodnenia ;

h) Investor zrevitalizuje na vlastné náklady športové ihriská v ZŠ Lechkého a  ďalšie športoviská v MČ Košice-Sídlisko KVP, po dohode s   Mestom Košice ako mestom, ktoré sa uchádza o titul Mesto športu 2016;

4. neschvaľuje

predložený návrh výstavby Obytného súboru „POVRAZY“ najmä preto, lebo nerešpektuje požiadavky Rádu bosých karmelitánok zhrnuté aj v platnom územnom rozhodnutí, ani stanovisko občanov z   verejného stretnutia občanov k tejto téme zo dňa 17. 09. 2015.

**- navrhujem zaradiť medzi úlohy v plnení**

Spracovala : Ing. Mária Gamcová, PhD.

zástupca starostu

Košice, 12. október 2015